b'\n_START_ARTICLE_\nDiapir\n_START_PARAGRAPH_\nDiapir (iz starogr\xc5\xa1kega \xce\xb4\xce\xb9\xce\xb1\xcf\x80\xce\xb5\xce\xaf\xcf\x81\xce\xb5\xce\xb9\xce\xbd [diapeirein] - predreti) je vrsta intruzije, v kateri bolj gibljiva redko teko\xc4\x8da snov prodre v kamnine, ki le\xc5\xbeijo nad njo. Oblika diapirja je odvisna od tektonskega okolja in se spreminja od idealne gobaste oblike v podro\xc4\x8djih z majhnim tektonskim pritiskom, kakr\xc5\xa1en je na primer Mehi\xc5\xa1ki zaliv, do ozkih dajk, ki se premikajo vzdol\xc5\xbe tektonskih prelomov v okoli\xc5\xa1ki kamninah. Izraz diapir je uvedel romunski geolog Ludovik Mrazek, ki je prvi doumel princip plasti\xc4\x8dnosti in intruzij soli. Izraz diapir se lahko uporablja tudi za vulkanske strukture, vendar se bolj pogosto uporablja za nevulkanske strukture relativno hladnih snovi, na primer za diapirje blata in solne kupole._NEWLINE_Gonilna sila prodiranja navzgor je razlika v gostoti oziroma vzgon. Proces se imenuje diapirizem, nastale strukture pa predornine. Proces je analogen Galilejevemu termometru._NEWLINE_Diapirji se ne pojavljajo samo na Zemlji, ampak tudi ja Jupitrovi luni Evropa, Saturnovi luni Enkelad| in Uranovi luni Miranda._NEWLINE_Deli formacije se lahko med prodiranjem navzgor odtrgajo od glavnine in kot mehur samostojno potujejo navzgor. Med dviganjem obdr\xc5\xbeijo ve\xc4\x8dino svojih prvotnih lastnosti, na primer pritisk, ki je lahko zna\xc4\x8dilno razli\xc4\x8den od pritiska skladov, v katere prodirajo. Mehurji z zna\xc4\x8dilno vi\xc5\xa1jim pritiskom lahko pri vrtanju skoznje povzro\xc4\x8dijo resne te\xc5\xbeave._NEWLINE_Potencialni viri diapirjev so kamnine, kakr\xc5\xa1ni so evaporitni solni skladi in s plini bogato blato. Diapirji nastajajo v zemeljskem pla\xc5\xa1\xc4\x8du tudi kadar se zbere dovolj velika masa vro\xc4\x8de redke magme. Diapirizem v zemeljskem pla\xc5\xa1\xc4\x8du je zato povezan z razvojem velikih magmatskih pokrajin in nekaterih grebenov na zemeljski skorji._NEWLINE_Eksplozivna vro\xc4\x8da in s plini bogata magma in vulkanske erupcije so obi\xc4\x8dajno povezane z diatremami - vulkanskimi kamini, ki na splo\xc5\xa1no niso povezani z diapirji, saj se magma v njih ne dviguje zaradi razlike v gostoti oziroma vzgona.\n_START_SECTION_\nGospodarski pomen diapirjev\n_START_PARAGRAPH_\nDiapirji lahko med prodiranjem skozi krovne strukture tvorijo antiklinacije, solne kupole in druge strukture, v katere se lahko ujameta nafta in zemeljski plin. Intruzije vulkanskih kamnin so obi\xc4\x8dajno prevro\xc4\x8de, da bi se vanje ujeli \xc5\xbee obstoje\xc4\x8di ogljikovodiki.'